Keď som mal 13, môj dedko
zomrel na tichý infarkt myokardu.
Šokujúcejšie ale bolo, že ako 75-ročný
bol celkom normálny, zdravý a plný energie.
Mal však cukrovku.
Keď som sa to dozvedel, tak ma to trápilo,
že som sa rozhodol bojovať s týmto strašným zabijakom
a zistiť, čo možno spraviť.
Šokovali ma výsledky nedávnych štúdií,
ktoré odhadujú, že skoro osem miliónov ľudí
ročne zomrie na infarkt.
Infarkt myokardu môže mať mnoho príčin.
Najčastejšie je to upchanie tepny,
ktoré zastaví tok krvi,
bunkám srdcového svalu chýba kyslík a začínajú odumierať.
Asi poznáte bežné príznaky infarktu myokardu:
bolesť na hrudi, bolesť paže, dýchavičnosť, únava atď.,
ale existuje aj iný, dosť bežný typ infarktu.
Rovnako smrtiaci,
ale ťažšie rozpoznateľný, lebo jeho príznaky sú tiché.
Ľudia si počas tichého infarktu neuvedomujú, čo sa deje,
takže nevyhľadajú lekársku pomoc.
To znamená menšiu pravdepodobnosť, že v kritickej chvíli
dostanú potrebnú pomoc.
A aj ak sa náhodou dostanú do nemocnice,
či už predtým, alebo potom, musia podstúpiť
jeden či viac časovo náročných, drahých
testov a ošetrení,
ktoré sa dnes považujú za zlaté štandardy
diagnostiky infarktu.
Znepokujujúcejšie však je,
že tieto tiché infarkty sú zodpovedné za skoro 45 %
všetkých infarktov myokardu.
Pacienti s cukrovkou a podobnými chorobami majú poškodené nervy tak,
že necítia typ bolesti,
ktorý zvyčajne upozorňuje
človeka na infarkt myokardu.
To znamená, že utrpia poškodenia infarktom bez toho,
aby si toho boli vedomí a niečo cítili.
Títo rizikoví pacienti majú poškodené nervy
a nedostane sa im okamžitej zdravotnej pomoci.
Nič nevedia, než sa stane niečo nepravdepodobné.
Môj dedko bol tiež rizikovým pacientom.
Skúmal som túto záležitosť ďalej,
čítal som, koľko som mohol, aby som pochopil srdce,
stretol som sa s vedcami, pracoval v rôznych laboratóriách v Indii.
Napokon, po troch rokoch vytrvalého výskumu,
sa môžem so svetom podeliť o sľubné riešenie.
Neinvazívne, lacné zariadenie,
ktoré môžu rizikoví pacienti neustále nosiť na sebe.
Výrazne znižuje potrebu krvného testu,
nepretržite zbiera dáta a analyzuje ich v nastavených intervaloch.
Tieto dáta sa zbierajú s jediným účelom:
detegovať infarkt, keď nastane.
Je to veľmi sľubné riešenie, ktoré by nám mohlo pomáhať.
Možno neviete, aké inteligentné je vaše srdce.
Telu sa opakovane snaží oznámiť problém, než zlyhá,
a to príznakmi, ako bolesť na hrudi.
Tieto príznaky sa spustia, keď začne zlyhávať
prítok krvi okysličujúcej srdce.
Ale spomeňte si na poškodenie nervov, ktoré som spomínal.
To utíši tieto príznaky pred tichým infarktom,
preto je ešte vražednejšie.
A ani nemusíte poznať bežné príznaky.
Srdce medzičasom vysiela aj biomarkery –
proteíny, ktoré mu slúžia ako volania o pomoc –
vo forme odkazov SOS –
do vášho krvného obehu,
ktoré signalizujú, že srdce je v ohrození.
Ako sa riziko zvyšuje,
koncentrácia týchto srdcových proteínových biomarkerov
hrozivo stúpa.
Moje zariadenie sa spolieha výhradne na tieto dáta.
Kľúčové je, že tieto biomarkery možno nájsť
už v raných štádiách infarktu myokardu,
keď je skoro isté, že ho človek prežije,
ak dostane rýchlu pomoc.
A moje zariadenie je založené výhradne na tom.
Tu vidíte, ako toto zariadenie pracuje.
Silikónová náplasť sa nosí na zápästí alebo na hrudi.
Bez toho, aby musela bodnúť kožu kvôli krvnému testu,
dokáže zbadať, izolovať a sledovať biomarker špecifický pre srdce,
zvaný H-FABP,
a upozorní vás, ak v krvi dosiahne kritickú hodnotu.
Tento proces je oveľa jednoduchší a lacnejší než konvenčné metódy
diagnostiky infarktu.
Vďaka kontrole koncentrácií biomarkerov
by takýto systém spolu s budúcim vedeckým pokrokom
mohol rizikovým pacientom výrazne obmedziť návštevy lekára
kvôli krvnému testu,
keďže toto zariadenie možno nosiť neustále
a zaznamenávať tak nárast biomarkerov v reálnom čase.
Takže keď zaznamená kritický nárast množstva biomarkerov,
rizikový pacient bude upozornený na blížiacu sa zástavu srdca
a nutnosť okamžitej zdravotnej pomoci.
Hoci zariadenie neposkytne pacientovi
kompletnú analýzu poškodenia srdca,
môže obrovsky pomôcť
už tým, že informuje pacienta o nebezpečenstve.
Pacient je teda upozornený
a uvedomuje si, že okamžitá pomoc je kľúčová.
Každý rizikový pacient tak dostane viac času na prežitie
a vyhľadanie zdravotnej pomoci.
Nebude tak musieť podstúpiť
drahé invazívne ošetrenie
potrebné po infarkte myokardu.
Počas kontrolovaného testovania zariadenia na rizikových pacientoch
potvrdili klinické kontrolné testy
takmer 96 % správnosť a citlivosť.
Plánoval som toto zariadenie sprístupniť v dvoch variantoch:
jeden by dával digitálnu analýzu hladín biomarkerov,
druhý, jednoduchší pre ľudí vo vidieckych oblastiach,
by len vibroval, ak tie hladiny presiahnu kritickú hodnotu.
Keď sa pozrieme na súčasný pokrok v starostlivosti o srdce,
je to skôr starostlivosť počas choroby než prevencia.
Doslova čakáme, než nastane infarkt,
a väčšina zdrojov ide na následnú starostlivosť.
Ale dovtedy môže nastať nezvratné poškodenie.
Pevne verím, že nastal čas na prehodnotenie medicíny.
Musíme zaviesť proaktívne technológie starostlivosti.
Zmena musí nastať nie o 10 rokov,
nie o 5 rokov,
ale dnes.
A tak dúfam, že jedného dňa
vďaka týmto zariadeniam,
niekto iný nepríde o starého otca ako ja.
Ďakujem vám veľmi pekne.
(potlesk)
Ďakujem.
(potlesk)
Ďakujem.